L’Ajuntament d’Algemesí invertirà 100.000 euros per canviar l’enllumenat públic
Sin fecha

L’Ajuntament d’Algemesí seguirà amb el canvi de l’enllumenat públic encetat ja a l’any 2017 i 2018, i aquest 2019 es realitzarà una inversió de 100.000 euros. Es pretén així pal·liar el descens de potència de l’enllumenat públic provocat pel canvi massiu a il·luminació LED que es va produir l’any 2013.

Amb una inversió de vora 1 milió d’euros procedent de la Diputació de València aquell any es va canviar pràcticament tot l’enllumenat municipal a la tecnologia LED. Vora 5.000 lluminàries van ser canviades, distribuïdes així: 400 al nucli antic del poble; 2.800 a la resta del poble, i 1.800 als polígons. Però les bombetes utilitzades han portat a un descens dràstic en la capacitat lumínica aportada.

Més enllà d’aquesta situació, el canvi a aquesta tecnologia ha reportat un estalvi molt important, tant en consum energètic com en la factura d’energia. Així, per exemple, s’ha passat d’una despesa energètica en 2012 de 2.900.000 kWh/any a una despesa a l’any 2017 de 960.000 kWh/any. Aquest estalvi ha permés noves inversions, però ha provocat que s’hagen de destinar també quantitats importants de diners per tal de reposar-les.

Antonio García, regidor de Serveis Públics, ha manifestat que «amb aquesta despesa i altres que s’hauran de planificar, pretenem continuar amb la reposició de totes les bombetes i lluminàries del poble. Ja encetàrem aquest camí l’any 2016 i el continuàrem els anys 2017 i 2018. El 2019 ja té pressupost assignat i molt possiblement, aquest s’augmentarà segons evolucione el funcionament de l’enllumenat».